b"\n_START_ARTICLE_\nRune Velta\n_START_SECTION_\nBiografi\n_START_PARAGRAPH_\nRune Velta er f\xc3\xb8dt og oppvokst p\xc3\xa5 B\xc3\xa6rums verk i B\xc3\xa6rum. Lommedalen IL har v\xc3\xa6rt hans klubb gjennom karrieren, og han trente med Kollenhopp f\xc3\xb8r han ble landslagshopper. Velta har f\xc3\xa5tt kallenavnet \xc2\xabHauken fra Lommedalen\xc2\xbb  etter at han tok VM-gull i normalbakken i Falun i 2015.\n_START_SECTION_\nInternasjonal debut\n_START_PARAGRAPH_\nHan debuterte internasjonalt i FIS-cupen i Heddal 11. desember 2007. I kontinentalcupen ble han sammenlagt nummer 59 i 2009/10-sesongen. Han debuterte  i verdenscupen med en 43.-plass i Oslo 14. mars 2010. Hans beste individuelle plassering i verdenscupen er en 2.-plass fra Willingen i 2015._NEWLINE_Rune Velta var p\xc3\xa5 Akershus' lag som ble norgesmester i lagkonkurranse i Vikersund i 2010, og igjen i Steinkjer i 2011. Han vant det uoffisielle \xc3\xa5pningsrennet i den ombygde Holmenkollbakken 3. mars 2010, og satte bakkerekord med 141 meter.\n_START_SECTION_\nS\xc3\xb8lv i VM i skiflygning\n_START_PARAGRAPH_\nVelta fikk sitt internasjonale gjennombrudd da han tok s\xc3\xb8lvmedalje i verdensmesterskapet i skiflyging i Vikersundbakken 25. februar 2012. Under laghoppingen dagen etter satte han personlig rekord med et hopp p\xc3\xa5 243\xc2\xa0m.\n_START_SECTION_\nVM-konge 2015\n_START_PARAGRAPH_\nUnder Ski-VM 2015 i Falun vant han normalbakkerennet. Han ledet etter f\xc3\xb8rste omgang og forsvarte plasseringen som siste hopper i andre omgang, tross gode hopp fra s\xc3\xb8lvvinner Severin Freund og bronsevinner Stefan Kraft._NEWLINE_Dagen etter at han sikret seg VM-gullet i normalbakken, kunne Velta igjen juble over en ny VM-medalje da han tok s\xc3\xb8lv i mixed lagkonkurranse. Velta hoppet p\xc3\xa5 lag med Anders Bardal, Line Jahr og Maren Lundby. Det norske laget m\xc3\xa5tte se seg sl\xc3\xa5tt av Tyskland som var kun 2,3 poeng foran Norge etter \xc3\xa5tte hopp._NEWLINE_26. februar tok Velta sin tredje mesterskapsmedalje p\xc3\xa5 rad, da han ble nummer tre i stor bakke under VM i Falun. Velta uttalte at nerver \xc3\xb8dela litt i f\xc3\xb8rste omgang da han landet p\xc3\xa5 126,5 meter. Det holdt til en forel\xc3\xb8pig 8.-plass. Velta slo imidlertid tilbake i sitt andre hopp og klatret opp p\xc3\xa5 pallen, bak Gregor Schlierenzauer og vinneren Severin Freund._NEWLINE_Etter sesongen 2014/2015 ble Velta k\xc3\xa5ret til \xc2\xab\xc3\x85rets stjerneskudd\xc2\xbb av internasjonale hoppfans i avstemning arrangert av FIS. Nordmannen stakk av med over halvparten av stemmene.\n_START_SECTION_\nFormsvikt\n_START_PARAGRAPH_\nDa sesongen 2015/2016 skulle settes i gang var Velta helt ute av form. Han ble ikke funnet god nok for det norske laget til hoppuka, og m\xc3\xa5tte derfor konkurrere i kontintentalcupen. Han bestemte seg for \xc3\xa5 legge opp i 2016."